CELEX: 32017R0335
Language: el
Date: 2017-02-27 00:00:00
Title: Κανονισμός (ΕΕ) 2017/335 της Επιτροπής, της 27ης Φεβρουαρίου 2017, για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση γλυκοζιτών στεβιόλης (Ε 960) ως γλυκαντικών σε ορισμένα προϊόντα ζαχαροπλαστικής με μειωμένη ενεργειακή αξία (Κείμενο που παρουσιάζει ενδιαφέρον για τον ΕΟΧ )

28.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 50/15
            
         ΚΑΝΟΝΙΣΜΌΣ (ΕΕ) 2017/335 ΤΗΣ ΕΠΙΤΡΟΠΉΣ
   της 27ης Φεβρουαρίου 2017
   για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση γλυκοζιτών στεβιόλης (Ε 960) ως γλυκαντικών σε ορισμένα προϊόντα ζαχαροπλαστικής με μειωμένη ενεργειακή αξία
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
   Εκτιμώντας τα ακόλουθα:
   
               (1)
            
            
               Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
            
         
               (2)
            
            
               Ο εν λόγω ενωσιακός κατάλογος μπορεί να επικαιροποιείται σύμφωνα με την ενιαία διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (2) είτε με πρωτοβουλία της Επιτροπής είτε ύστερα από υποβολή αίτησης.
            
         
               (3)
            
            
               Στις 27 Μαΐου 2015 υποβλήθηκε αίτηση για έγκριση της χρήσης γλυκοζιτών στεβιόλης (Ε 960) ως γλυκαντικών σε ορισμένα προϊόντα ζαχαροπλαστικής με μειωμένη ενεργειακή αξία. Στη συνέχεια η αίτηση κοινοποιήθηκε στα κράτη μέλη, σύμφωνα με το άρθρο 4 του κανονισμού (ΕΚ) αριθ. 1331/2008.
            
         
               (4)
            
            
               Οι γλυκοζίτες στεβιόλης είναι συστατικά χαμηλής θερμιδικής αξίας με γλυκιά γεύση και μπορούν να χρησιμοποιηθούν για να αντικαταστήσουν τα θερμιδικά σάκχαρα σε ορισμένα προϊόντα ζαχαροπλαστικής, μειώνοντας κατ' αυτό τον τρόπο τη θερμιδική αξία τους και παρέχοντας στους καταναλωτές προϊόντα με μειωμένη ενεργειακή αξία σύμφωνα με το άρθρο 7 του κανονισμού (ΕΚ) αριθ. 1333/2008. Η συνδυασμένη χρήση γλυκοζιτών στεβιόλης και ζάχαρης παρέχει γλυκύτητα στα προϊόντα και βελτιωμένα γευστικά χαρακτηριστικά σε σύγκριση με προϊόντα τα οποία χρησιμοποιούν μόνο γλυκοζίτες στεβιόλης για γλυκαντικούς σκοπούς, καθώς η ζάχαρη αποκρύπτει την επίγευση γλυκοζιτών στεβιόλης.
            
         
               (5)
            
            
               Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή ζητεί τη γνωμοδότηση της Ευρωπαϊκής Αρχής για την Ασφάλεια των Τροφίμων («η Αρχή») με σκοπό την επικαιροποίηση του ενωσιακού καταλόγου προσθέτων τροφίμων που περιλαμβάνεται στο παράρτημα II του κανονισμού (ΕΚ) αριθ. 1333/2008.
            
         
               (6)
            
            
               Το 2010 η Αρχή εξέδωσε επιστημονική γνωμοδότηση (3) σχετικά με την ασφάλεια των γλυκοζιτών στεβιόλης για τις προτεινόμενες χρήσεις ως προσθέτων τροφίμων (E 960) και καθόρισε ως αποδεκτή ημερήσια πρόσληψη (ΑΗΠ) για τους γλυκοζίτες στεβιόλης τα 4 mg/kg σωματικού βάρους, εκφρασμένα ως ισοδύναμα στεβιόλης.
            
         
               (7)
            
            
               Το 2015 η Αρχή επανεξέτασε την εκτίμηση της έκθεσης των γλυκοζιτών στεβιόλης και κατέληξε στο συμπέρασμα ότι οι εκτιμήσεις έκθεσης είναι κάτω από την αποδεκτή ημερήσια πρόσληψη για όλες τις ηλικιακές ομάδες, με εξαίρεση τις εκτιμήσεις για παιδιά στο ανώτερο τμήμα της κλίμακας του υψηλού επιπέδου (95ο εκατοστημόριο), σε μία χώρα (4). Οι υπολογισμοί έκθεσης που πραγματοποιήθηκαν από τον οργανισμό Rijksinstituut voor Volksgezondheid en Milieu το 2015 έδειξαν ότι η προταθείσα επέκταση της χρήσης, με την παραδοχή μεριδίου αγοράς της τάξης του 25 % για τα προϊόντα που περιέχουν γλυκοζίτες στεβιόλης και με την παραδοχή ότι πρόκειται για 100 % πίστη στο σήμα, δεν επηρέασε το 95ο εκατοστημόριο της έκθεσης μικρών παιδιών ηλικίας δύο έως έξι ετών στις Κάτω Χώρες.
            
         
               (8)
            
            
               Στη γνωμοδότηση που εξέδωσε το 2015, η Αρχή ανέφερε ότι δεν ήταν δυνατό στο σύστημα ταξινόμησης FoodEx να αντικατοπτρίζονται όλοι οι περιορισμοί/εξαιρέσεις όσον αφορά τη χρήση γλυκοζιτών στεβιόλης (Ε 960) στα τρόφιμα που υπάγονται στην υποκατηγορία τροφίμων 05.2. Συνεπώς, αποδόθηκε το ανώτατο μέγιστο επίπεδο των 2 000 mg/kg στο σύνολο της κατηγορίας τροφίμων με αποτέλεσμα υπερεκτίμηση της έκθεσης. Επιπλέον, τρόφιμα της κατηγορίας 05.2. «Άλλα είδη ζαχαροπλαστικής, συμπεριλαμβανομένων των μικροπροϊόντων που φρεσκάρουν την αναπνοή» δεν προσδιορίστηκαν ως μία από τις κύριες κατηγορίες τροφίμων που συμβάλλουν στην έκθεση σε γλυκοζίτες στεβιόλης (E 960).
            
         
               (9)
            
            
               Λαμβανομένου υπόψη ότι οι εκτιμήσεις έκθεσης είναι κάτω από την αποδεκτή ημερήσια πρόσληψη για όλες τις ηλικιακές ομάδες, οι προτεινόμενες χρήσεις και τα επίπεδα χρήσης γλυκοζιτών στεβιόλης (E 960) ως γλυκαντικών δεν δημιουργούν ανησυχία για την ασφάλεια.
            
         
               (10)
            
            
               Συνεπώς, είναι σκόπιμο να εγκριθεί η χρήση γλυκοζιτών στεβιόλης (Ε 960) ως γλυκαντικών σε ορισμένα προϊόντα ζαχαροπλαστικής με μειωμένη ενεργειακή αξία στην υποκατηγορία τροφίμων 05.2 «Άλλα είδη ζαχαροπλαστικής, συμπεριλαμβανομένων των μικροπροϊόντων που φρεσκάρουν την αναπνοή»: προϊόντα ζαχαροπλαστικής με σκληρή επικάλυψη (καραμέλες και γλειφιτζούρια), προϊόντα ζαχαροπλαστικής με μαλακή επικάλυψη (καραμέλες για μάσημα, φρουτότσιχλες και αφρώδη προϊόντα ζάχαρης / ζαχαρωτά τύπου marshmallows), ζαχαρωτά γλυκόρριζας, αμυγδαλωτά και αμυγδαλόπαστα (σε μέγιστο επίπεδο 350 mg/kg)· δροσιστικές παστίλιες για τον λαιμό έντονα αρωματισμένες (σε μέγιστο επίπεδο 670 mg/kg) και μικροπροϊόντα που φρεσκάρουν την αναπνοή (σε μέγιστο επίπεδο 2 000 mg/kg).
            
         
               (11)
            
            
               Το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί αναλόγως.
            
         
               (12)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Φεβρουαρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 354 της 31.12.2008, σ. 16.
   
      (2)  Κανονισμός (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (ΕΕ L 354 της 31.12.2008, σ. 1).
   
      (3)  EFSA Journal 2010· 8(4):1537.
   
      (4)  EFSA Journal 2015· 13(6):4146.
   
      ΠΑΡΑΡΤΗΜΑ
      Η υποκατηγορία τροφίμων 05.2 «Άλλα είδη ζαχαροπλαστικής, συμπεριλαμβανομένων των μικροπροϊόντων που φρεσκάρουν την αναπνοή» του μέρους Ε του παραρτήματος II του κανονισμού (ΕΚ) αριθ. 1333/2008 τροποποιείται ως εξής:
      
                  α)
               
               
                  η εγγραφή για το πρόσθετο «E 960 Γλυκοζίτες στεβιόλης» που αναφέρεται σε «μόνο γλυκίσματα χωρίς πρόσθετα σάκχαρα» αντικαθίσταται από το ακόλουθο κείμενο:
                  
                               
                           
                           
                              «Ε 960
                           
                           
                              Γλυκοζίτες στεβιόλης
                           
                           
                              350
                           
                           
                              (60)
                           
                           
                              μόνο προϊόντα ζαχαροπλαστικής χωρίς πρόσθετα σάκχαρα
                              μόνο προϊόντα ζαχαροπλαστικής με σκληρή επικάλυψη με μειωμένη ενεργειακή αξία (καραμέλες και γλειφιτζούρια)
                              μόνο προϊόντα ζαχαροπλαστικής με μαλακή επικάλυψη με μειωμένη ενεργειακή αξία (καραμέλες για μάσημα, φρουτότσιχλες και αφρώδη προϊόντα ζάχαρης / ζαχαρωτά τύπου marshmallows)
                              ζαχαρωτά γλυκόρριζας με μειωμένη ενεργειακή αξία
                              αμυγδαλωτά με μειωμένη ενεργειακή αξία
                              αμυγδαλόπαστα με μειωμένη ενεργειακή αξία»
                           
                        
            
                  β)
               
               
                  η εγγραφή για το πρόσθετο «E 960 Γλυκοζίτες στεβιόλης» που αναφέρεται σε «μόνο δροσιστικές παστίλιες για το λαιμό έντονα αρωματισμένες χωρίς πρόσθετα σάκχαρα» αντικαθίσταται από το ακόλουθο κείμενο:
                  
                               
                           
                           
                              «Ε 960
                           
                           
                              Γλυκοζίτες στεβιόλης
                           
                           
                              670
                           
                           
                              (60)
                           
                           
                              μόνο δροσιστικές παστίλιες για τον λαιμό έντονα αρωματισμένες με μειωμένη ενεργειακή αξία ή χωρίς πρόσθετα σάκχαρα»
                           
                        
            
                  γ)
               
               
                  η εγγραφή για το «E 960 Γλυκοζίτες στεβιόλης» που αναφέρεται σε «μόνο μικροπροϊόντα που φρεσκάρουν την αναπνοή χωρίς πρόσθετα σάκχαρα» αντικαθίσταται από το ακόλουθο κείμενο:
                  
                               
                           
                           
                              «Ε 960
                           
                           
                              Γλυκοζίτες στεβιόλης
                           
                           
                              2 000 
                           
                           
                              (60)
                           
                           
                              μόνο μικροπροϊόντα που φρεσκάρουν την αναπνοή με μειωμένη ενεργειακή αξία ή χωρίς πρόσθετα σάκχαρα»